b'\n_START_ARTICLE_\nHL Hailuoto\n_START_SECTION_\nReitti\n_START_PARAGRAPH_\nVuodesta 1920 vuoteen 1925 HL Hailuoto kulki reitti\xc3\xa4 Oulu\xe2\x80\x93Oulunsalon Varjakka\xe2\x80\x93Lumijoen Varjakka\xe2\x80\x93Hailuoto\xe2\x80\x93Lumijoen Varjakka\xe2\x80\x93Oulunsalon Varjakka\xe2\x80\x93Oulu._NEWLINE_Vuodesta 1926 alkaen reitti muuttui suoraksi yhteydeksi Oulun Kauppatorin rannasta Hailuodon Ojakyl\xc3\xa4\xc3\xa4n. Tuona vuonna laivan purjehduskausi alkoi 28. toukokuuta ja jatkui aina 1. marraskuuta saakka. Laiva kulki Hailuodosta alkavan reitin kerran p\xc3\xa4iv\xc3\xa4ss\xc3\xa4.\n_START_SECTION_\nOnnettomuus Lumijoen Varjakassa\n_START_PARAGRAPH_\nVuoden 1921 kes\xc3\xa4myrskyn riehuessa Per\xc3\xa4merell\xc3\xa4 HL Hailuoto saapui Lumijoen Varjakkaan ja j\xc3\xa4i noin 200 metrin p\xc3\xa4\xc3\xa4h\xc3\xa4n rannasta. P\xc3\xa4\xc3\xa4llikk\xc3\xb6 antoi h\xc3\xb6yrypillill\xc3\xa4 vihellyksi\xc3\xa4 kutsuakseen rannalta veneit\xc3\xa4 hakemaan laivalta pois j\xc3\xa4\xc3\xa4v\xc3\xa4t matkustajat. Vain yksi pieni soutuvene l\xc3\xa4hti rannasta laivalle, vaikka p\xc3\xa4\xc3\xa4llikk\xc3\xb6 yritti tuloksetta kutsua lis\xc3\xa4\xc3\xa4 veneit\xc3\xa4._NEWLINE_Kun vene saapui laivan kylkeen, kaikki 18 maihin pyrkiv\xc3\xa4\xc3\xa4 matkustajaa matkatavaroineen ahtautuivat veneeseen piittaamatta p\xc3\xa4\xc3\xa4llik\xc3\xb6n varoituksista. P\xc3\xa4\xc3\xa4llikk\xc3\xb6 kehotti j\xc3\xa4tt\xc3\xa4m\xc3\xa4\xc3\xa4n matkatavarat laivalle, mutta h\xc3\xa4nen neuvoistaan ei piitattu. Vene l\xc3\xa4hti laivan laidalta pahasti ylikuormattuna._NEWLINE_Muutamia minuutteja sen j\xc3\xa4lkeen, kun vene oli l\xc3\xa4htenyt kohti rantaa, laivalta huomattiin veneen alkaneen upota. P\xc3\xa4\xc3\xa4llikk\xc3\xb6 k\xc3\xa4\xc3\xa4nsi laivan takaisin, mutta aluksen ja laivalla olijoiden turvallisuuden vuoksi p\xc3\xa4\xc3\xa4tti kuitenkin j\xc3\xa4\xc3\xa4d\xc3\xa4 kauemmas karikoista n\xc3\xa4hdess\xc3\xa4\xc3\xa4n rannalta l\xc3\xa4htev\xc3\xa4n veneit\xc3\xa4 pelastamaan h\xc3\xa4d\xc3\xa4ss\xc3\xa4 olevia._NEWLINE_Vene kaatui myrskyss\xc3\xa4 ja kaikki siin\xc3\xa4 olijat joutuivat veden varaan. Kaksi naista onnistui pysyttelem\xc3\xa4\xc3\xa4n yl\xc3\xb6salaisin kelluvan veneen mukana sen ajelehtiessa rantaan. Vesi oli matalaa, jopa alle 1,5 metri\xc3\xa4, sill\xc3\xa4 p\xc3\xa4\xc3\xa4llikk\xc3\xb6 ja miehist\xc3\xb6 n\xc3\xa4kiv\xc3\xa4t joidenkin seisovan vedess\xc3\xa4 vain vy\xc3\xb6t\xc3\xa4isi\xc3\xa4\xc3\xa4n my\xc3\xb6ten. T\xc3\xa4st\xc3\xa4 huolimatta laivalta l\xc3\xa4hteneist\xc3\xa4 18 matkustajasta viisi menehtyi. Heille on pystytetty muistomerkki Lumijoen Varjakkaan Hailuotolaivan viereen._NEWLINE_Ep\xc3\xa4onni iski uudelleen vuonna 1922, kun alus kulki Oulujoen suistossa Raatinsaaren ja Pikisaaren v\xc3\xa4lisess\xc3\xa4 salmessa. Se joutui v\xc3\xa4ist\xc3\xa4m\xc3\xa4\xc3\xa4n tukkilauttaa vet\xc3\xa4nytt\xc3\xa4 hinaajaa, jolloin alus joutui voimakkaaseen virtaan ja ajoi voimakkaasti karille Raatinsaaren rantaan. Karilleajo aiheutti vakavan vuodon keskilaivaan ja konehuoneeseen, ja alus vietiin kuivatelakalle korjattavaksi._NEWLINE_Samassa kapeikossa alus ajoi karille my\xc3\xb6s kes\xc3\xa4kuussa 1935, kun laiva joutui v\xc3\xa4ist\xc3\xa4m\xc3\xa4\xc3\xa4n pakettilaiva HL Frejaa. Karilleajosta ei tullut vaurioita, mutta laivan irrottaminen karilta kesti kaksi tuntia.\n_START_SECTION_\nUppoaminen\n_START_PARAGRAPH_\n18. kes\xc3\xa4kuuta 1949 Hailuoto l\xc3\xa4hti Hailuodon Ulkokarvosta Petsamon laiturista kello 5.15 aamulla ja suuntasi kohti Oulun Kauppatoria. Laivalla oli 31 matkustajaa, nelihenkinen miehist\xc3\xb6, kolme tonnia kalaa ja muuta rahtia sek\xc3\xa4 yhdeks\xc3\xa4n tonnia hiilt\xc3\xa4._NEWLINE_Alus kulki pitkin merikarttaan merkitty\xc3\xa4 ja poijutettua kolmen metrin v\xc3\xa4yl\xc3\xa4\xc3\xa4 l\xc3\xa4hell\xc3\xa4 Keskisel\xc3\xa4nmatalaa, kun se yht\xc3\xa4kki\xc3\xa4 t\xc3\xb6rm\xc3\xa4si keskell\xc3\xa4 v\xc3\xa4yl\xc3\xa4\xc3\xa4 olevalle merkitsem\xc3\xa4tt\xc3\xb6m\xc3\xa4lle karille kello 6.30. Aluksi ep\xc3\xa4iltiin, ett\xc3\xa4 poikkeuksellisen matalan laskuveden vuoksi kari olisi l\xc3\xa4hemp\xc3\xa4n\xc3\xa4 pintaa kuin normaalisti. Todellinen syy oli kuitenkin se, ett\xc3\xa4 voimakkaat tuulet olivat siirt\xc3\xa4neet reimaria liki 250 metri\xc3\xa4 pois paikoiltaan._NEWLINE_Karilleajo oli niin voimakas, ett\xc3\xa4 koko laiva vavahti ja suurin osa matkustajista menetti tasapainonsa. T\xc3\xb6rm\xc3\xa4yksen seurauksena laivan keulaan tuli vakava vuoto, ja muutamassa minuutissa etumaisissa hyteiss\xc3\xa4 oli vett\xc3\xa4 yli metrin verran._NEWLINE_Laivalta laskettiin kaksi pelastusvenett\xc3\xa4, ja niiss\xc3\xa4 16 matkustajaa soudettiin turvaan Santosen niemeen Hailuotoon, jonne veneet saapuivat kahden tunnin soutamisen j\xc3\xa4lkeen. Veneiss\xc3\xa4 olevat miehet h\xc3\xa4lyttiv\xc3\xa4t hinaaja Oulu 6:n, joka kiiruhti pelastust\xc3\xb6ihin p\xc3\xa4\xc3\xa4llikk\xc3\xb6 Veikko M\xc3\xa4ntyl\xc3\xa4n johdolla, saapuen uppoavan aluksen luokse noin kello 8.00._NEWLINE_Ennen t\xc3\xa4t\xc3\xa4 alus oli ajelehtinut noin 300 metrin matkan pois karilleajopaikalta ja laivalla olijat kiipesiv\xc3\xa4t laivan katolle. L\xc3\xa4hist\xc3\xb6ll\xc3\xa4 ollut kalastusvene vei muutamia matkustajia turvaan._NEWLINE_Laivalla olijat, joista osa oli naisia ja vanhuksia, joutuivat viett\xc3\xa4m\xc3\xa4\xc3\xa4n kolmisen tuntia laivan katolla kylm\xc3\xa4ss\xc3\xa4 vedess\xc3\xa4 ja navakassa tuulessa. Kun laivan k\xc3\xb6li laskeutui pohjaan, n\xc3\xa4kyviin j\xc3\xa4iv\xc3\xa4t vain masto, savupiippu sek\xc3\xa4 ruorihytin katto. P\xc3\xa4\xc3\xa4llikk\xc3\xb6 Pauli Annunen ohjasi pelastusty\xc3\xb6t\xc3\xa4 ja vanhan merimiestavan mukaisesti l\xc3\xa4hti laivalta viimeisen\xc3\xa4. Alus nostettiin 7. hein\xc3\xa4kuuta ja siirrettiin Pyydyskariin kunnostettavaksi. Alus palasi takaisin liikenteeseen hein\xc3\xa4kuun puoliv\xc3\xa4lin j\xc3\xa4lkeen._NEWLINE_Joissakin l\xc3\xa4hteiss\xc3\xa4 aluksen uppoamisp\xc3\xa4iv\xc3\xa4ksi mainitaan 22. kes\xc3\xa4kuuta 1949. T\xc3\xa4m\xc3\xa4 ei voi olla oikein, sill\xc3\xa4 uppoamisesta on uutisia useissa paikallisissa sanomalehdiss\xc3\xa4 19. kes\xc3\xa4kuuta.\n_START_SECTION_\nHailuotolaivan uran loppu\n_START_PARAGRAPH_\nHL Hailuoto oli Oulun alueella pisimp\xc3\xa4\xc3\xa4n palvellut pakettilaiva. Muutamia lyhyit\xc3\xa4 taukoja sek\xc3\xa4 talvi- ja kelirikkokausia lukuun ottamatta alus pysyi liikenteess\xc3\xa4 yht\xc3\xa4jaksoisesti 48 vuotta. Aluksen voimanl\xc3\xa4hteen\xc3\xa4 oli loppuun saakka h\xc3\xb6yrykone._NEWLINE_Hailuodon H\xc3\xb6yryveneosuuskunta lopetti liikenn\xc3\xb6innin elokuussa 1968, kun ensimm\xc3\xa4inen Hailuodon autolautta, L/A Merituuli, aloitti liikenteen Hailuodon Santosen ja Oulunsalon Riutunkarin v\xc3\xa4lill\xc3\xa4. Hailuotolaiva myytiin ja osuuskunta lakkautettiin. Rakennusliike Estama osti aluksen, aikomuksenaan varustaa se dieselmoottorilla. Suunnitelmat kuitenkin peruuntuivat._NEWLINE_Kev\xc3\xa4\xc3\xa4ll\xc3\xa4 1972 Osuusliike Arina osti aluksen, ja 3. kes\xc3\xa4kuuta 1972 alus teki viimeisen matkansa omin konein. Alus nostettiin kuivalle maalle Oulun Kauppatorille, miss\xc3\xa4 se toimi kes\xc3\xa4kahvilana. Kahvilatoiminta kuitenkin hiipui, ja 1990-luvun puoliv\xc3\xa4liss\xc3\xa4 laivaa uhkasi jopa romuttaminen._NEWLINE_Vuonna 1997 laiva myytiin uudelleen ja siirrettiin Lumijoen Varjakkaan kes\xc3\xa4kahvilaksi. Laivan ja kahvilan yll\xc3\xa4pidosta vastaa nyky\xc3\xa4\xc3\xa4n Varjakan kyl\xc3\xa4toimikunta. Hailuotolaiva-kahvila on avoinna kes\xc3\xa4isin.'